ΑΓΙΑ ΝΥΧΤΑ

**ΠΡΟΣΩΠΑ:**

**Αφηγητής**

**Βοσκοί (5)**

**Άγγελοι (11)**

**Παιδιά (5)**

( Ανοίγει στα σκοτεινά η αυλαία)

Αέρας που δυναμώνει και πέφτει. Γαβγίσματα σκύλων μακρινά και κοντινά.

**Αφηγητής:** Σε κάποια μακρινή χώρα, δύο χιλιάδες χρόνια πριν, μια παγωμένη σκοτεινή νυχτιά συντελέστηκε το Μέγα Θαύμα. Άνοιξαν ξαφνικά οι ουρανοί.

(Ανάβουν όλα τα φώτα. Ακούγεται χορωδία).

**Αφηγητής:** Χαρούμενες αγγελικές φωνούλες έψαλαν ουράνιους ύμνους. Δοξολογούσαν το Θεό.

(Χορωδία ακούγεται να ψάλει)

«Δόξα, Αινείτε…»

**Αφηγητής:** Σάστισαν τα βοσκόπουλα που φύλαγαν τα πρόβατά τους στην ερημιά. (Οι βοσκοί μπαίνουν, κοιτάζουν ψηλά στον ουρανό, σηκώνουν τα χέρια – φαίνονται ν’ απορούν).

**ΒΟΣΚΟΙ**

**1ος β:** Πώς ξάφνου άλλαξε η νυχτιά;

**2ος β:** Πώς ησύχασε ο αγέρας;

**3ος β:** Και τα σκυλιά σταμάτησαν! Δεν κλαίνε, δε γαβγίζουν.

**Αφηγητής:** Τι να γίνεται άραγε; Πόσο παράξενη η νύχτα! Για δες, σταμάτησε και το κρύο… Ξαφνικά ένα δυνατό φως άστραψε. Τρομαγμένα έσκυψαν τα βοσκόπουλα.

**ΒΟΣΚΟΙ**

**1ος β:** Θεέ μου!

**2ος β:** Φως!

**3ος β:** Μέγας ει Κύριε!

**Αφηγητής:** Ο τόπος γύρω τους γέμισε αγγελούδια (μπαίνουν οι άγγελοι).

Χαρούμενα τριγυρίζουν ψάλλοντας τον αγγελικό τους ύμνο.

«Δόξα εν Υψίστοις Θεώ…» (ακούγεται ο ύμνος, ενώ οι άγγελοι παίρνουν τη θέση τους). Φέρνουν στους βοσκούς την είδηση. Γεννήθηκε ο Χριστός.

**ΑΓΓΕΛΟΙ**

**1ος αγγ:** Μη φοβάστε καλοί τσομπάνηδες!

**2ος αγγ:** Χαρούμενη σας φέρνουμε είδηση!

**3ος αγγ:** Εδώ, λίγο πιο κάτω απ’ τις στάνες σας, γεννήθηκε ο Γιος του Θεού.

**4ος αγγ:** Εκεί, σε μια ταπεινή σπηλιά!

**5ος αγγ:** Ανάμεσα στα άκακα ζώα.

**6ος αγγ:** Στο παχνί Τον σπαργάνωσε η Παναγία Μητέρα Του.

**7ος αγγ:** Φτωχός και ταπεινός ήρθε, για να φέρει στη Γη την ειρήνη.

**8ος αγγ:** Και την αγάπη και τη χαρά.

**9ος αγγ:** Ο δίκαιος Ιωσήφ, ο προστάτης της Θεοτόκου, βλέπει με στοργή το Θεϊκό Βρέφος.

**10ος αγγ:** Τι κάθεστε και μας κοιτάτε τρομαγμένοι;

**11ος αγγ:** Σηκωθείτε! Πηγαίνετε να Τον προσκυνήσετε!

**Οι 4 άγγελοι μαζί:** «Ετέχθη υμίν σήμερον Σωτήρ»!

( Ανοίγει η άλλη αυλαία. Φαίνεται η φάτνη, η Παναγία με το βρέφος, ο Ιωσήφ και οι 4 άγγελοι). Βοσκόπουλα και αγγελούδια προχωρούν προς τη σπηλιά!

**ΒΟΣΚΟΙ**

**4ος β:** Να η Παναγία Μητέρα!

**5ος β:** Να και το Θείο Βρέφος!

**Αφηγητής:** Γονατίζουν οι μικροί τσομπάνηδες και προσκυνούν. Και ψάλλουν ακόμη τ’ αγγελούδια…

**ΕΠΙΛΟΓΟΣ**

**Α παιδί:** Και σήμερα γεννιέται ο Χριστός.

**Β παιδί:** Γεννιέται σε κάθε καρδιά που σαν φάτνη ταπεινή αγκαλιάζει όλους τους ανθρώπους.

**Γ παιδί:** Γεννιέται και φέρνει την αληθινή χαρά.

**Δ παιδί:** Τη χαρά του ουρανού σ’ όποια καρδιά επιθυμεί να γίνει φάτνη Του.

**Ε παιδί:** Σ’ αυτήν που ψιθυρίζει: « Έλα, Χριστέ, να γεννηθείς στη φάτνη της καρδιάς μου!»

Ακούγεται το τραγούδι: «Σαν φάτνη είν’ η καρδιά μου ταπεινή…»

Σαν φάτνη είν’ η καρδιά μου ταπεινή

στης Βηθλεέμ το στάβλο χάμου.

Αγάπη που σε ψάλλουν οι ουρανοί

έλα να γεννηθείς μες στην καρδιά μου.

Να νιώσω θέλω πάλι τη χαρά

το δυνατό παλμό της πίστης

και κάτω απ’ των αγγέλων τα φτερά

να πω κι εγώ το «Δόξα εν Υψίστοις».

Αγάπη που προσκύνησαν βοσκοί

μες στην καρδιά μου ξαναγύρνα

λατρείας προσφορά ευλαβική

σου φέρνω για λιβάνι και για σμύρνα.

Να μπω μέσα στο άφωτο στρατί

να με φωτίσει ξάφνου τ’ άστρο.

Να βρω και να ντυθώ την αρετή

να στυλωθώ σαν άπαρτο ένα κάστρο.

( Ο αγγελικός ύμνος συνεχίζεται, ώσπου να κλείσει η αυλαία).